CELEX: 32019R1920
Language: sl
Date: 2019-11-18 00:00:00
Title: Izvedbena uredba Komisije (EU) 2019/1920 z dne 18. novembra 2019 o zaščiti iz člena 99 Uredbe (EU) št. 1308/2013 Evropskega parlamenta in Sveta za ime Ambt Delden (ZOP)

19.11.2019   
               
               
                  SL
               
               
                  Uradni list Evropske unije
               
               
                  L 298/1
               
            
         IZVEDBENA UREDBA KOMISIJE (EU) 2019/1920
         z dne 18. novembra 2019
         o zaščiti iz člena 99 Uredbe (EU) št. 1308/2013 Evropskega parlamenta in Sveta za ime „Ambt Delden“ (ZOP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 99 Uredbe,
         ob upoštevanju naslednjega:
         
                     (1)
                  
                  
                     V skladu s členom 97(2) in (3) Uredbe (EU) št. 1308/2013 je Komisija preučila vlogo za registracijo imena „Ambt Delden“ kot zaščitene označbe porekla (ZOP), ki jo je poslala Nizozemska 12. Februarja 2016, in jo objavila v Uradnem listu Evropske unije (2).
                  
               
                     (2)
                  
                  
                     Komisija je 8. maja 2018 prejela ugovor italijanskega ministrstva za kmetijstvo v skladu s členom 98 Uredbe (EU) št. 1308/2013 in členom 14 Uredbe (ES) št. 607/2009 (3). Komisija je menila, da je ugovor dopusten v skladu s členom 15 Uredbe (ES) št. 607/2009.
                  
               
                     (3)
                  
                  
                     Komisija je z dopisom z dne 5. julija 2018 ta ugovor poslala nizozemskim organom in jih pozvala, da svoje zadevne pripombe predložijo v dveh mesecih v skladu s členom 16(1) Uredbe (ES) št. 607/2009. Nizozemska je svoja stališča poslala v zahtevanem roku, in sicer 4. septembra 2018.
                  
               
                     (4)
                  
                  
                     Kot je določeno v členu 16(1) Uredbe (ES) št. 607/2009, je Komisija pripombe nizozemskih organov posredovala v dopisu z dne 2. oktobra 2018 vložniku ugovora, tj. italijanskemu ministrstvu za kmetijstvo, in mu dala na voljo dva meseca časa za morebitne pripombe. Komisija od italijanskega ministrstva za kmetijstvo ni prejela nobenega odgovora.
                  
               
                     (5)
                  
                  
                     V skladu s členom 16(3) Uredbe (ES) št. 607/2009 bi morala Komisija sprejeti odločitev na podlagi razpoložljivih dokazov.
                  
               
                     (6)
                  
                  
                     Vložnik ugovora trdi, da se nekatere sorte vinske trte, ki se uporabljajo za proizvodnjo „Ambt Delden“, in sicer „Souvignier Gris B“, „Pinotin N“, „Solaris B“, „Regent N“ in „Johanniter B“, pridobivajo s križanjem vrste Vitis vinifera z drugimi vrstami rodu Vitis. Vložnik ugovora meni, da je to v očitnem nasprotju s členom 93(1)(a)(iv) Uredbe (EU) št. 1308/2013, ki določa, da morajo biti vina z ZOP proizvedena iz sort vinske trte vrste Vitis vinifera. Trdi tudi, da lahko vse države članice, tudi Italija, svoje sorte vinske trte (tiste, ki spadajo v vrsto Vitis vinifera, in križno gojene sorte) razvrstijo na podlagi natančnih znanstvenih dokazov in podatkov ter da se za sorto, pridobljeno s križanjem vrst, nikakor ne more šteti, da spada v vrsto Vitis vinifera.
                  
               
                     (7)
                  
                  
                     Komisija je ocenila argumente vložnika ugovora in vlagatelja ter sklenila, da bi bilo treba ime „Ambt Delden“ registrirati kot zaščiteno označbo porekla iz razlogov, navedenih v nadaljevanju.
                  
               
                     (8)
                  
                  
                     V zvezi s trditvami, da proizvod ni pridobljen iz sort vinske trte, ki spadajo v vrsto Vitis vinifera, je bilo upoštevanih več elementov. Prvič, na ravni EU ni usklajene razvrstitve sort vinske trte, ki spadajo v vrsto Vitis vinifera. Poleg tega trenutno ni na voljo referenčnega seznama ali znanstvenega dokumenta katerega koli uradnega pristojnega organa, kot je Mednarodna organizacija za trto in vino (OIV), ki bi omogočil jasno kategorizacijo vrste Vitis vinifera ali križanca med vrsto Vitis vinifera in drugimi vrstami rodu Vitis ali razlikovanje med njima. Na podlagi navedenega bi bilo treba vprašanje znanstvene opredelitve obravnavati predvsem v predhodni nacionalni oceni, ki jo opravijo države članice v skladu s členom 96 Uredbe (EU) št. 1308/2013. V zvezi s tem se Nizozemska opira na klasifikacijo iz mednarodnega kataloga sort vinske trte (Vitis International Variety Catalogue, VIVC) (4), v katerem je vseh pet zadevnih sort vinske trte uvrščenih v vrsto Vitis vinifera. Drugič, v skladu s členom 16(3) Uredbe (ES) št. 607/2009 Komisija v zvezi s preučitvijo ugovora sprejme vsako odločitev za zavrnitev ali registracijo označbe porekla na podlagi razpoložljivih dokazov. V zadevnem primeru se vložnik ugovora sklicuje na nemški nacionalni register sort vinske trte, ki ga vodi Bundessortenamt (nemški zvezni urad za rastlinske sorte), in na informacije v VIVC, ki kažejo, da je bilo vseh pet sort, uporabljenih za proizvodnjo vina „Ambt Delden“, ustvarjenih s križanjem različnih vrst rodu Vitis. Kljub temu je na spletnem mestu VIVC teh pet sort razvrščenih kot Vitis vinifera. Nazadnje mora Komisija pri sprejemanju odločitev upoštevati načelo nediskriminacije. V zvezi s tem Komisija ugotavlja, da se trenutno zadevne sorte vinske trte v več državah članicah uporabljajo pri proizvodnji vin z zaščiteno označbo porekla.
                  
               
                     (9)
                  
                  
                     Zaradi zgoraj navedenih razlogov ni mogoče sklepati, da se proizvod z imenom „Ambt Delden“ pridobiva iz sort vinske trte, ki ne spadajo v vrsto Vitis vinifera. Zato je treba ugovore, ki temeljijo na teh razlogih, zavrniti.
                  
               
                     (10)
                  
                  
                     Komisija zaradi zgoraj navedenega in v skladu s členom 99 Uredbe (EU) št. 1308/2013 meni, da bi bilo treba ime „Ambt Delden“ zaščititi in vnesti v register iz člena 104 navedene uredbe.
                  
               
                     (11)
                  
                  
                     Ukrepi iz te uredbe so v skladu z mnenjem Odbora za skupno ureditev kmetijskih trgov –
                  
               SPREJELA NASLEDNJO UREDBO:
         
            Člen 1
            Ime „Ambt Delden“ (ZOP) se zaščiti.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 18. novembra 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 347, 20.12.2013, str. 671.
         
            (2)  UL C 100, 16.3.2018, str. 14.
         
            (3)  UL L 193, 24.7.2009, str. 60.
         
            (4)  Mednarodni katalog sort vinske trte (Vitis International Variety Catalogue, VIVC) je podatkovna zbirka različnih vrst in sort/kultivarjev vinske trte rodu Vitis. VIVC upravlja nemški inštitut Institut für Rebenzüchtung Geilweilerhof v Siebeldingenu in vsebuje informacije iz zbirk vinske trte različnih vinogradniških inštitutov po svetu. Od aprila 2009 so bile v zbirko podatkov, ki vsebuje približno 18 000 vnosov, shranjene informacije 130 institucij iz 45 držav.